Rig jou gal teen jou spelers, WakefieldThelo Wakefield (Foto: youtube.com) In vroeër jare het ŉ mens net hier en daar op provinsiale vlak ŉ gebrom van die kaptein voor die tyd van afrigters, en later ook van afrigters self, gehoor. Maar dit was altyd “van die rekord af” dat teenoor persmanne gekla is. En behoede jou as jy dit sou gaan staan en publiseer. Daarná sou ŉ joernalis nie weer ŉ piep uit kapteins en afrigters, ook van ander spanne, gekry het nie. Nou, in die beroepsera, het dinge verander en word jy beboet as jy amptelik teen die skeidsregters te kere gaan. En toe gaan maak die Stormers se grootbaas so (en kom boonop skotvry daarvan af. ). Thelo Wakefield, die president van die Westelike Provinsie Rugbyunie (WPRU), het hom volgens sy Facebook-bladsy gevoeg by die toenemende neiging om kritiek teen die skeidsregters uit te spreek. Dit is ongehoord van ŉ bond/franchise se baas. Dit is ook seker Wakefield se reg. Maar dis teen die reël en nugter weet hoekom hy bloot vermaan is oor sy optrede en nie beboet nie. Is daar twee stelle reëls vir die grootbasse en die res? Wakefield het wel minstens nie soos die Sharks se afrigter, Gary Gold, in die TV-skeidsregter se hokkie ingestorm en hom tydens die wedstryd gekonfronteer nie, of soos die Wallaby-afrigter Michael Cheika toe hy nog die Waratahs afgerig en die skeidsregter na die wedstryd gekonfronteer het nie. Dit laat ŉ wrang smaak. ŉ Gesiene persoonlikheid, ŉ leier in ons rugby en trouens ons voorste franchise, wat die vinger wys ná sy span verloor het. Het Wakefield en Gold gekla toe hul spanne gewen het, of het hulle toe maar soos die gebruik en vereiste is bloot hulle verslae oor die skeidsregters ingestuur? Daar is ook waarskynlik ŉ klompie mense wat sy slotsopmerking beskou as so ŉ skuins skimp dat Stuart Berry nie heeltemal neutraal geblaas het nie: “Have good night’s rest ‘Man in the middle’.” Die implikasie is duidelik: Berry het die Stormers die wedstryd gekos, ondanks die feit dat hulle die meeste duikslae verbrou het, die minste teenstanders geklop het, tweede in die skrums gekom het en tien skoon breekslae deur die Lions toegelaat het en self net drie keer suksesvol was. Die vraag is: as dieselfde beslissings die Sharks benadeel het, maar hulle het desondanks gewen, sou Gold (en sy kaptein Beast Mtawarira op die veld) steeds so tekere gegaan het? En Wakefield? Wie het die duikslag verbrou toe die kleine Faf de Klerk van ŉ tikskoppie af tussen twee Stormers deur gaan druk het? Stuart Berry? En die ander 24 onsuksesvolle gevalle van keerwerk in hierdie wedstryd? Miskien moet Wakefield en ander wat kerm as hul spanne verloor, eerder na neigings gaan kyk en swakpunte identifiseer en uitskakel, soos Fleck sê die Stormers ná die neerlaag gedoen het. Die syfers hieronder is ŉ verhaal van konsekwentheid van die drie skeidsregters in die wedstryde van die Stormers teen die Jaguares, Sunwolves en die Lions. Die strafverhouding was in al drie wedstryde – beheer deur onderskeidelik Chris Pollock, Nic Berry en Stuart Berry – baie dieselfde. Só ook dinge soos die skrums, afbreek- en omkeerbesit, lynstane en gebied- en besitvoordeel. Strafskoppe afgestaan: Stormers 12 Jaguares 13 Stormers 10 Sun Wolves 10 Stormers 11 Lions 10 Losskrums gewen: Stormers 45 Jaguares 109 Stormers 53 Sunwolves 96 Stormers 56 Lions 87 Losskrums verloor Stormers 3 Jaguares 2 Stormers 5 Sunwolves 5 Stormers 4 Lions 2 Omkeerbesit afgestaan Stormers 9 Jaguares 23 Stormers 8 Sunwolves 9 Stormers 16 Lions 16 Besit: Stormers 38% Jaguares 62% Stormers 40% Sunwolves 60% Stormers 42% Lions 58% Gebiedsvoordeel (% in teenstander se helfte): Stormers 37% Jaguares 63% Stormers 44% Sunwolves 56% Stormers 40% Lions 60% Totale duikslae Stormers 181 Jaguares 72 Stormers 141 Sunwolves 83 Stormers 125 Lions 76 Verbroude duikslae: Stormers 22 (10,9%) Jaguares 32 (30,8%) Stormers 30 (17,5%) Sunwolves 31 (27,2%) Stormers 25 (16,7%) Lions 16 (17,3%) Skoon breekslae: Stormers 7 Jaguares 10 Stormers 25 Sunwolves 19 Stormers 3 Lions 10 Lynstane verloor: Stormers 2 Jaguares 4 Stormers 2 Sunwolves 2 Stormers 4 Lions 2 Skrums verloor (insluitende strafskoppe): Stormers 3 Jaguares 2 Stormers 0 Sunwolves 0 Stormers 2 Lions 3